விக்டோரியா, லபுவான்

விக்டோரியா (மலாய் மொழி: Bandar Victoria; ஆங்கிலம்: Victoria) என்பது மலேசியா, மலேசியக் கூட்டாட்சிப் பகுதி, லபுவான் ஆட்சிப் பகுதியில் உள்ள ஒரு நகரம். லபுவான் கூட்டாட்சிப் பகுதியின் தலைநகரமாகும். 

பொதுவாக பண்டார் லபுவான் (ஆங்கிலம்: Bandar Labuan) என்று அழைக்கப் படுகிறது. முன்பு கிழக்கு மலேசியா, சபா மாநிலத்தின் ஒரு நகரமாக இருந்தது.
 
ஐக்கிய இராச்சியத்தின் விக்டோரியா மகாராணியரார் நினைவாக இந்த நகரத்திற்கு விக்டோரியா நகரம் என்று அவருடைய பெயர் வைக்கப் பட்டது.

விக்டோரியா நகரம் பரந்த நகர எல்லைக்குள் ஒரு நகர்ப்புற மாவட்டமாக இயங்குகிறது. அதில் லாபுவான் துறைமுகமும் (Labuan Port) அடங்கும். இந்தத் துறைமுகம் ஓர் ஆழமான துறைமுகம். புரூணை, வடக்கு சரவாக் மற்றும் மேற்கு சபா பகுதிகளுக்கு கப்பல்கள் மூலமாக பொருட்கள் கொண்டு செல்லப் படுவதற்கு பாதுகாப்பான துறைமுகமாகவும் செயல்படுகிறது.

பொது

லபுவான் விக்டோரியா நகரம், சரவாக் மாநகர் கூச்சிங்கிற்கு வடகிழக்கே 610 கி.மீ. (380 மைல்); சிபுவிற்கு வடகிழக்கே 216 கி.மீ. (134 மைல்); மிரிக்கு தென்மேற்கே 200 கி.மீ. (120 மைல்) தொலைவில் அமைந்து உள்ளது.

லபுவான் தீவு பெரும்பாலும் தட்டையான பரப்பைக் கொண்டது. 91.64 சதுர கி.மீ. இதன் உயரமான இடம் புக்கிட் கூபோங் (Bukit Kubong) எனும் குன்றுப் பகுதியாகும். கடல் மட்டத்தில் இருந்து 148 மீட்டர் (486 அடி) உயரம்.

ஏழு தீவுகள்

இந்தக் குன்றில் 70% அளவிற்கு காட்டு மரங்கள் நிறைந்து உள்ளன. முக்கிய நகரமான விக்டோரியா நகரம், புரூணை குடாவை (Brunei Bay) நோக்கி அமைந்துள்ளது. லபுவான் கூட்டாட்சிப் பகுதியில் ஏழு தீவுகள் உள்ளன. பெரிய தீவு லபுவான் தீவு. 

இந்தத் தீவுகள் போர்னியோ கடற்கரையில் இருந்து 8 கி.மீ. (5.0 மைல்) தொலைவில், மலேசிய மாநிலமான சபாவை ஒட்டி அமைந்துள்ளன.

 லபுவான் தீவு - Labuan Island
 டாத் தீவு - Daat Island
 பப்பான் தீவு - Papan Island
 புருங் தீவு - Burung Island
 குராமான் தீவு - Kuraman Island
 பெரும் ரசுக்கான் தீவு - Big Rusukan Island
 சிறிய ரசுக்கான் தீவு - Small Rusukan Island

வரலாறு

15-ஆம் நூற்றாண்டு தொடங்கி 18-ஆம் நூற்றாண்டு வரை, லபுவான் உட்பட போர்னியோவின் வடக்கு, மேற்குக் கரைகள் புருணை சுல்தானகத்தின் கட்டுப்பாட்டில் இருந்தன. 

18-ஆம் நூற்றாண்டில், லபுவான் நிலப்பகுதி பிரித்தானியரின் கட்டுப்பாட்டுக்குள் வந்தது. 1846 டிசம்பர் 18-ஆம் தேதி, புருணை சுல்தான் ஒமார் அலி சபியுதீன் (Omar Ali Saifuddin II) என்பவருடன் செய்து கொண்ட உடன்பாட்டின்படி, இந்தத் தீவை பிரித்தானியாவுக்காக ஜேம்சு புரூக் (James Brooke) என்பவர் பெற்றுக் கொண்டார்.

ரொட்னி மண்டி

பிரித்தானியக் கடற்படை அதிகாரி ரொட்னி மண்டி (Rodney Mundy) என்பவர் புருணை சென்று உடன்பாட்டு முடிவுகளை மேற்பார்வை செய்தார். 1846 டிசம்பர் 24-ஆம் தேதி, இந்தத் தீவு பிரித்தானிய அரசின் குடியேற்ற நாடானது. கடற்கொள்ளையர்களுக்கு எதிரான போரில் பிரித்தானியா செய்த உதவிகளுக்காக இத்தீவு பிரித்தானியாவுக்கு வழங்கப்பட்டதாகக் கூறப்படுகிறது. 

வேறு சில சான்றுகளும் உள்ளன. அரச கடற்படையினால் புருணை சுல்தான் பயமுறுத்தப் பட்டதாகவும், அதற்கு அடிபணிந்தே இந்தத் தீவைப் பிரித்தானியாவுக்கு வழங்க சுல்தான் இணங்கினார் எனவும் கூறுகின்றன.

இரண்டாம் உலகப் போர்

இரண்டாம் உலகப் போரின் போது, லபுவான் 1942 சனவரி 3 முதல் சூன் 1945 வரை சப்பானின் பிடியில் இருந்தது. சப்பானியக் கடற்படை வடக்கு போர்னியோ முழுவதையும் கைப்பற்றியிருந்தது. 

இந்த லாபுவான் தீவு சப்பானியப் படைகளுக்கு நிருவாக மையமாக சேவை ஆற்றியது. சப்பானிய அரசு இத்தீவுக்கு "மைடா தீவு" (Maida Island) எனப் பெயரிட்டிருந்தது. 

வடக்கு போர்னியோவில் வானூர்தி விபத்தில் கொல்லப்பட்ட சப்பானிய இராணுவத் தளபதி மைடா (Maeda-shima) சீமாவின் நினைவாக இந்தப் பெயர் சூட்டப்பட்டது. சரவாக்கின் பிந்துலு வானூர்தி நிலையத்தைத் திறப்பதற்காக சென்றபோது, வானூர்தி விபத்தில் மைடா கொல்லப்பட்டார்.

கூட்டுப் படையினரின் தாக்குதல் இப்பகுதியில் அதிகரிக்கத் தொடங்கிய வேளையில், சப்பான் இங்கு பெரும் கடற்படைத் தளம் ஒன்றை நிறுவியது.

சமயம்

2010-ஆம் ஆண்டு கணக்கெடுப்பின் படி, லபுவானின் மக்கள் தொகை 86,908 ஆகும். 2015-ஆம் ஆண்டில், மக்கள்தொகை 96,800-ஆக இருந்தது. அதில், 76.0% முஸ்லிம்கள், 12.4% கிறித்தவர்கள், 9.0% பௌத்தர்கள், 0.4% இந்துக்கள், 2.1% ஏனைய மதத்தினர் ஆவர்.

இனங்கள்

காலநிலை

மேற்கோள்கள்

வெளி இணைப்புகள்
 Labuan - Travel information
 Labuan Corporation
 Labuan Tourism
 Labuan International Business and Financial Centre, Malaysia

லபுவான்
மலேசியாவின் தீவுகள்
மலேசிய நகரங்கள் 
போர்னியோ